### | | | | --- | --- | | | | | --- | | **Byråd** 30. oktober 2018 Sagsnr. 710-2011-1664 Dok.nr. 710-2018-395266 Sagsbehandler DPCSON | | 162.                Udmøntning af puljen til bedre bemanding i hjemmeplejen, på plejehjem, plejecentre og friplejeboliger - Åbent

###

|  |  |
| --- | --- |
| Tidl. politisk behandling | BY, 20.03.18, pkt. 45 |
| Forventet sagsgang | SS-U, ØK, BY |
| Lovgrundlag |  |

###

**SAGENS INDHOLD**

Byrådet skal i denne sag tage stilling til
udmøntningen af puljen til bedre bemanding i hjemmeplejen, på plejehjem,
plejecentre og friplejeboliger i perioden 2019-2021.

Puljen er afsat i forbindelse med finansloven for 2018
og udgør for Favrskov Kommunes vedkommende 3,804 mio. kr. i 2018. Midlerne
udmøntes i perioden 2018-2021 via en statslig pulje. Fra 2022 overgår midlerne
til at blive udmøntet gennem det generelle bloktilskud.

[adresse]
Kommune skal senest 1. november indsende en årlig redegørelse til Sundheds- og
Ældreministeriet for, hvordan midlerne anvendes i det efterfølgende år.
Redegørelsen skal dels beskrive, hvilke indsatser der iværksættes for at skabe
en bedre bemanding, og dels redegøre for de planlagte indsatser vedrører ansættelse
af nye medarbejdere og/eller opjustering af arbejdstiden for eksisterende medarbejdere.
Endelig skal det beskrives, hvordan private leverandører i hjemmeplejen, på
plejehjem samt i friplejeboliger får del i midlerne.

Det foreslås, at den fordeling af puljemidlerne, som
Byrådet besluttede 20. marts 2018 med en enkelt ændring fortsætter i den
resterende tilskudsperiode (2019-2021).

Det afsatte beløb til træning af beboere med
demenssygdom på plejecentrene reduceres med 300.000 kr. Beløbet afsættes i
stedet til selvvalgte aktiviteter for beboerne på plejecentrene. Omlægningen
sker på baggrund af erfaringerne med, hvilke demente borgere der kan profitere
af træning.

Midlerne foreslås fordelt
således:

· Der afsættes 1,950 mio. kr. til en ydelse på 15 minutter pr. uge
til øget omsorg, nærvær og støtte, hvor borgeren sammen med den faste
hjemmehjælper gennemgår evt. særlige behov som supplement til de ydelser, hjemmeplejen
mv. leverer. Ydelsen, der også tilstræbes at have et rehabiliterende sigte, tildeles
alle borgere, der modtager hjælp i hjemmet minimum tre dage om ugen.

· Der afsættes 830.000 kr. til styrkelse af aflastning i hjemmet
til pårørende til borgere med demenssygdom.

· Der afsættes 714.000 kr. til en indsats for borgere med demenssygdom
på plejecentrene med henblik på at styrke den fysiske træning i dagligdagen.
Tildelingen sker som en udvidelse af normeringen pr. demensplads.

· Der afsættes 300.000 kr. til selvvalgte aktiviteter for beboerne
på plejecentrene.

· Der afsættes 10.000 kr. til revision.

**VURDERING**

Social og Sundhed vurderer, at
det af hensyn til borgerne vil være hensigtsmæssigt at lade den nuværende
fordeling af puljemidlerne fortsætte i hele tilskudsperioden. Det vil betyde,
at borgerne vil opleve et ensartet serviceniveau fra år til år.

Byrådet vil blive forelagt en ny sag om fordeling af puljemidlerne til
godkendelse, såfremt betingelserne for tildeling af puljemidlerne eller
fordelingsnøglen for udgiftsbehovet på ældreområdet, der regulerer det beløb,
som Favrskov Kommune modtager, ændrer sig væsentligt.

Siden maj 2018, hvor puljemidlerne blev tildelt første
gang, har 319 borgere modtaget 15 minutters ekstra ydelser om ugen. Den ekstra
tid er bl.a. anvendt til at hjælpe den enkelte borger med at sende breve og
ordne post, til ekstra indkøb, til sortering af tøj samt oprydning i skabe.
Samtidig har ydelsen givet mulighed for bedre koordinering af den tværfaglige
indsats i forhold til den enkelte borger. Ydelsen øger muligheden for at sikre
bedre fastholdelse af de resultater, som borgeren måtte have opnået ved en evt.
rehabilitering. Ydelsen vil blive tildelt borgere med såvel privat som kommunal
leverandør.

Byrådet afsatte i Budget 2018-2021 midler til
aflastning i hjemmet til pårørende til borgere med demenssygdom i op til fire
timer pr. uge. Tilførsel af de 830.000 kr. har betydet, at flere pårørende kan
blive aflastet og derved få glæde af ordningen.

I demensenhederne på plejecentrene [adresse] (39
pladser), Amanda Karlsen (17 pladser), [adresse] (13 pladser), Anlægget –
”Skovbrynet” (5 pladser) samt [adresse] – ”Odinshøj” (8 pladser) har midlerne
til at øge den fysiske træning muliggjort igangsættelse af
bevægelsesaktiviteter, som fx erindringsdans, aktivt udeliv samt cykling og
bevægelse.

Udmøntning af et beløb til selvvalgte aktiviteter for
beboerne på plejecentrene vil medvirke til at løfte det samlede
aktivitetsniveau og således give oplevelser og livskvalitet til en bred
målgruppe.

Såfremt fordelingen af puljemidlerne fortsætter i hele
tilskudsperioden, vil Social- og Sundhedsudvalget halvårligt blive orienteret
om status for de aktiviteter, som puljemidlerne er afsat til.

Udmøntning af puljen er i 2018 dels sket ved, at
medarbejdere på deltid har fået tilbud om øget timetal og dels ved
nyansættelser. 24 medarbejdere har sagt ja til at øge deres timetal. Omregnet
medfører puljen, at der anvendes ca. 9,5 årsværk yderligere på ældreområdet.
Denne bedre bemanding på ældreområdet vil kunne fortsætte, hvis fordelingen af
puljemidlerne fastholdes.

Ældrerådet
er kommet med høringssvar til forslaget
om udmøntning af puljen 21. september 2018. Høringssvaret er vedlagt som bilag. Af Ældrerådets
høringssvar fremgår, at rådet kan tilslutte sig den valgte fordeling af puljen,
og at de finder det særdeles positivt, at fokus på demensområdet fastholdes.

**ØKONOMI**

De
500 mio. kr. som tilføres kommunerne årligt med henblik på at øge bemandingen
på ældreområdet, er fordelt ud fra en objektiv fordelingsnøgle for
udgiftsbehovet på ældreområdet. Beløbet udgør for Favrskov Kommunes vedkommende
3,804 mio. kr. i 2018. Beløbet pris- og
lønreguleres årligt.

Kommunerne
skal med et revisorpåtegnet regnskab årligt redegøre for, at midlerne er
anvendt som forudsat.

Social
og Sundhed foreslår, at midlerne anvendes i henhold til nedenstående tabel:

|  |  |
| --- | --- |
| **Indsats** | **(1,000 kr.)** |
| Ydelse på 15 minutter pr. uge til borgere, der modtager hjælp i hjemmet minimum tre dage om ugen | 1,950 |
| Aflastning i hjemmet til pårørende til borgere med demenssygdom | 830 |
| Øget fysisk træning for borgere med demenssygdom på plejecentre | 714 |
| Selvvalgte aktiviteter for beboerne på plejecentrene | 300 |
| Revision | 10 |
| **I alt** | **3,804** |

**INDDRAGELSE**

Forslaget om udmøntning
af puljen har været i høring hos Ældrerådet.

**INDSTILLING**

Direktøren for Social og Sundhed
indstiller til Byrådet:

1. At puljen til bedre bemanding i hjemmeplejen, på plejehjem, plejecentre
og friplejeboliger i perioden 2019-2021 anvendes som beskrevet i denne sag.

**BESLUTNING**

***Social- og Sundhedsudvalget, 2. oktober 2018:***

Fraværende:Julie Møller

Indstilles godkendt.

***Økonomiudvalget, 23. oktober 2018:***

Fraværende:Ingen

Indstilles godkendt.

**Bilag**

|  |  |
| --- | --- |
| Høringssvar Ældrerådet | 710-2018-240353 |